《送师荔扉之永平府》
清代·钱澧

霜飙连夜飞，客子待晓发。仆夫起秣马，乌叫女墙月。

荡荡卢龙起，茫茫右北平。古来雄俊人，几辈腾英声。

书生何足为，往来甘饥疲。饥疲不自惜，足以昌吾诗。

来见菊始黄，去食蟹垂尽。日月暗移人，奄忽若旋轸。

予鬓无多发，变素已三年。子眸炯若星，先日明曙天。

家近海西南，游穷海东北。海水自通波，日夕荡胸臆。

有时忽清发，出声来天风。鲲鹏两么䯢，视之若斯螽。

所惜竹林子，归向故山卧。不然竞出奇，迭唱与子和。

子去余何嗟，相期在桃花。何缘写此诗，寄向天之涯。

作者简介：钱澧，字东注，号南园，昆明人。乾隆辛卯进士，改庶吉士，授检讨，历官通政司副使，复授御史。有《南园遗集》。